Rīgā

Datums skatāms laika zīmogā Nr. 3.3-8/2022/5892N

Uz 08.09.2022. Nr. 1-30.

**Vides konsultatīvajai padomei,**

**Informācijai:**

**Valsts kancelejai,**

**Vides aizsardzības un reģionālās attīstības ministrijai,**

**Finanšu ministrijai,**

**Satiksmes ministrijai**

*Par energotaupības pasākumiem un*

*nepieciešamām strukturālām izmaiņām*

*dzīvojamo ēku energoefektivitātes veicināšanai*

Ekonomikas ministrija ir izvērtējusi Vides konsultatīvās padomes 2022.gada 8.septembra vēstulē Nr.1-30. “Par energotaupības pasākumiem un nepieciešamām strukturālām izmaiņām dzīvojamo ēku energoefektivitātes veicināšanai” iekļautos priekšlikumus brīvprātīgajām darbībām, kurās tiek nodrošināti energoietaupījumi un vidēja un ilgtermiņa strukturālu energoefektivitātes pasākumu paātrināšanai un stiprināšanai un, izpildot Ministru prezidenta 2022. gada 15.septembra rezolūciju 7.8.5./2022-DOC-1944-2410, sniedz šādu ar Vides aizsardzības un reģionālās attīstības ministriju un Finanšu ministriju saskaņotu viedokli.

1. Ekonomikas ministrija izvērtēs iespēju Latvijas tiesību aktos iekļaut 1.pieejas 1. un 3.punktā minētos priekšlikumus, kā arī Ekonomikas ministrija iespēju robežās varētu izstrādāt dzīvojamo ēku automātisko siltummezglu parametru regulēšanas tehnisko instrukciju (1.pieejas 8.punkts), kuras izmantošanas pienākumu varētu iekļaut Latvijas normatīvajā regulējumā.

Papildus tam, skaidrojam, ka 1.pieejas 3.punktā minētais priekšlikums - energo auditu īstenošanas veicināšana mazajiem un vidējiem uzņēmumiem, jau tiek ieviests “Altum” piedāvātā atbalsta “Energogrants”[[1]](#footnote-1) ietvaros. Tas ir atbalsts (dāvinājums) audita veikšanai un projektu izstrādei: izpētei un atbilstošai dokumentācijai, kas ļauj veikt investīcijas uzņēmumu energoefektivitātes uzlabojumiem.

Attiecībā uz 1.pieejas 2.punktā iekļauto priekšlikumu Ekonomikas ministrija informē, ka minētos priekšlikumus Ekonomikas ministrija jau efektīvi ievieš ar kampaņu “Dzīvo siltāk”. Skaidroja, ka kampaņu “Dzīvo siltāk” ir novērtējusi arī Eiropas Komisija, tāpēc šī Latvijas nacionālā kampaņa ir izcelta kā stratēģiski svarīga komunikācija, kurā iesaistās arī Eiropas Komisijas pārstāvniecība Latvijā, kā arī Eiropas Komisijas pārstāvji no Briseles.

Attiecībā uz 1.pieejas 7.punktā iekļauto priekšlikumu, informējam, ka minētais priekšlikums nodrošināt viedo satiksmes plūsmas vadību pēc būtības ir jau iekļauts Transporta attīstības pamatnostādņu 2021.-2027. gadam (apstiprinātas ar Ministru kabineta 2021. gada 21. oktobra rīkojumu Nr. 710 “Par Transporta attīstības pamatnostādnēm 2021.-2027. gadam”) 1.pielikuma “Pamatnostādņu īstenošanas plāns” 4.2.2. apakšpunktā kā uzdevums/pasākums – “Ieviest viedās tehnoloģijas satiksmes plūsmas regulēšanai”. Papildu informējam, ka valsts sabiedrība ar ierobežotu atbildību “Latvijas Valsts ceļi”, paredzot jaunu luksoforu objektu izbūvi vai pārbūvi, visos krustojumos pieprasa ieviest viedās tehnoloģijas satiksmes plūsmas regulēšanai. Šobrīd valsts autoceļu krustojumos ir 25 luksofori, kas ir aprīkoti ar adaptīvo vadību. Vienlaikus informējam, ka atbilstoši likuma “Par autoceļiem” 1.panta otrajai daļai pilsētu ielas ir attiecīgo pašvaldību iestāžu pārziņā, un to uzturēšanas un lietošanas kārtību nosaka šīs iestādes.

Attiecībā uz 1.pieejas 4., 5. un 6.punktā iekļautajiem priekšlikumiem, kā arī 2.pieejas 9.punktā iekļauto priekšlikumu informējam, ka atbilstoši Latvijas Nacionālajā enerģētikas un klimata plāna 2021.-2030.gadam[[2]](#footnote-2) (apstiprināts ar Ministru kabineta 2020.gada 4.februāra rīkojumu Nr.46) 4.pielikuma 11.Rīcības virzienam tiek paredzēts  izvērtēt iespēju uz noteiktu laiku ieviest pievienotās vērtības nodokļa (turpmāk – PVN) samazinātu likmi mājsaimniecībām energoefektivitātes uzlabošanas pakalpojumu saņemšanai un ne-emisiju tehnoloģiju uzstādīšanai [[3]](#footnote-3). Vienlaikus norādām, ka, vērtējot PVN samazinātās likmes piemērošanu, jāņem vērā Eiropas Savienības Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu nosacījumi, kā arī valsts budžeta iespējas un prioritātes. Tāpat atzīmējam, ka ne vienmēr PVN samazināto likmi var uzskatīt par atbilstošāko atbalstu, jo citi mērķtiecīgāki un precīzāki atbalsta pasākumi var būt ilgtermiņā efektīvāki. Turklāt vēršam uzmanību, ka pirms PVN likmes samazināšanas ir nepieciešams veikt izvērtējumu arī no komercdarbības atbalsta kontroles viedokļa, lai nodrošinātu atbilstību komercdarbības atbalsta kontroles regulējumam.

1. Ministrijas plāno rast risinājumus finanšu institūcijas “Altum” cilvēkresursu kapacitātes celšanai mājokļu energoefektivitātes uzlabošanas atbalsta programmu ieviešanā (2.pieejas 1.punkts), vienlaikus ievērojot arī nepieciešamību mazināt valsts pārvaldē nodarbināto cilvēku skaitu. “Altum” cilvēkresursu kapacitātes celšanu mājokļu energoefektivitātes uzlabošanas atbalsta programmu ieviešanā ir plānots nodrošināt īstenojot Atveseļošanas un noturības mehānisma (Atveseļošanas fonda), kā arī ES fondu 2021.-2027.gada plānošanas perioda mājokļu energoefektivitātes programmas, kas ietver arī attiecīgo “Altum” cilvēkresursu kapacitāti. Papildus tam, skaidrojam, ka “Altum” nodrošinās daudzveidīgus instrumentus un programmas mājokļu energoefektivitātei – nodrošinot gan atbalstu energoefektivitātes pasākumiem, kurus iespējams līdzfinansēt no ES fondiem, gan arī programmas administrēšanas un uzraudzības funkciju nodrošināšanas izmaksas, veicinot citiem mājokļu atjaunošanas pasākumiem, kas nav saistīti ar energoefektivitāti, līdz ar to finansējums tiek nodrošināts no avotiem, kas nav saistīti ar ES fondiem.

Ņemot vērā to, ka 2.pieejas 2.punkts pēc būtības ir iekļauts Latvijas Nacionālajā enerģētikas un klimata plānā 2021.-2030.gadam, piemēram, 4.pielikuma H.3 pasākuma 2.darbības rezultāts, Ekonomikas ministrija turpinās darbu pie minētā pasākuma, kura ietvaros izvērtēs arī Vides konsultatīvās padomes priekšlikuma iekļaušanu, īstenošanas.

Attiecībā uz 2.pieejas 3.punktā iekļauto priekšlikumu skaidrojam, ka šobrīd tiek veikts izvērtējums vai tad, ja Atveseļošanas fonda vai ES fondu atbalstu, kapitāla atlaidi vai grantu nosiltinātās mājas īpašnieki saņemtu pa daļām projekta īstenošanas gaitā, pirms projekta īstenošana ir pabeigta un pirms ir sasniegti energoefektivitātes rādītāji, netiks pārkāpti finanšu instrumentu nosacījumi.

Attiecībā uz 2.pieejas 4.punktā iekļauto priekšlikumu informējam, ka šobrīd netiek apsvērta iespēja ieviest papildu nodokli vai nodevu energo-neefektīvām un nerenovētām ēkām un būvēm, jo ēku nerenovēšana noteikti netiek veikta tikai tāpēc, ka ēku dzīvokļu īpašnieki nevēlas ēku renovēt, bet arī tāpēc, ka minētajiem dzīvokļu īpašniekiem nav līdzekļi ēku renovācijai, jo jebkurai atbalsta programmai ir jānodrošina arī līdzfinansējums. Šādas nodevas šobrīd būtu vēl papildu slogs sabiedrībai esošo enerģijas cenu kāpuma situācijā, bet nodevas ieviešana nākotnē ir atkarīga no tā vai Eiropas Savienības Emisijas kvotu tirdzniecības sistēmā tiks iekļauti arī ēku un transporta sektori, jo pēc būtības tad jau tiks uzlikts papildu nodoklis visai Latvijā izmantotajai fosilajai degvielai un Latvijā siltumenerģijas ražošanā izmantotajam fosilajam kurināmajam. Vienlaikus minētais risinājums ir jāskata arī kontekstā ar priekšlikumu Padomes direktīvai, kas pārkārto Savienības noteikumus par nodokļu uzlikšanu energoproduktiem un elektroenerģijai (pārstrādāta redakcija)[[4]](#footnote-4).

Attiecībā uz 2.pieejas 5.punktā iekļauto priekšlikumu skaidrojam, ka tiks veikts izvērtējums kādā veidā visefektīvāk samazināt to projektu skaitu, kas tiek uzsākti, bet netiek realizēti. Jāatzīmē, ka risinājums, ir iespējams pieņemot lielāku skaitu projektu nekā ir pieejamais finansējums, balstoties uz vēsturiskiem datiem un rēķinoties ar noteiktu nerealizēto projektu īpatsvaru. Vienlaikus tad ir jārod risinājums situācijai, ja strauji samazinās nerealizēto projektu skaits un ir jāizmaksā lielāks atbalsts nekā pieejamais atbalsts. Līdz ar to, šis priekšlikums ir cieši saistīts ar nākošo priekšlikumu – pieejamā finansējuma apjoma pieaugumu.

Attiecībā uz 2.pieejas 6.punktā iekļauto priekšlikumu par pieejamā finansējuma apjoma pieaugumu, kā arī pieejamā finansējuma nepārtrauktību skaidrojam, ka šobrīd mājokļu atjaunošanai ir iezīmēti divi finansējuma avoti - Atveseļošanas un noturības mehānisma (Atveseļošanas fonda), kā arī ES fondu 2021.-2027.gada plānošanas perioda mājokļu energoefektivitātes programmas. Atveseļošanas un noturības mehānisma atbalsta programmai ar finansējumu 57 milj. *euro* jau ir apstiprināti Ministru kabineta 2022. gada 14. jūlija noteikumi Nr. 460 “Eiropas Savienības Atveseļošanas un noturības mehānisma plāna 1.2. reformu un investīciju virziena “Energoefektivitātes uzlabošana” 1.2.1.1.i. investīcijas “Daudzdzīvokļu māju energoefektivitātes uzlabošana un pāreja uz atjaunojamo energoresursu tehnoloģiju izmantošanu” īstenošanas noteikumi”. Jaunu projektu pieņemšanu ir plānots uzsākt š.g. beigās. Savukārt ES fondu 2021.-2027.gada plānošanas perioda mājokļu energoefektivitātes programma ar indikatīvo finansējumu 173 milj. *euro* būs pieejama secīgi pēc tad, kad Atveseļošanas un noturības mehānisma atbalsta programmā būs pieņemti projekti par pilnu finansējumu. Kā arī potenciāls avots – jauns Klimata sociālais fonds, kuru Eiropas Komisija plāno no 2025.gada. Papildus tam tiks arī izvērtētas iespējas piesaistīt valsts budžeta līdzekļus.

Attiecībā uz 2.pieejas 7.punktu informējam, ka Ekonomikas ministrija ir izsludinājusi iepirkumu 103. sērijas daudzdzīvokļu dzīvojamās ēkas atjaunošanas un energoefektivitātes paaugstināšanas tipveida projekta izstrādei ar nodevumu termiņu līdz 2022.gada beigām[[5]](#footnote-5). Lai gan sākotnēji bija paredzēts 2022.gadā izstrādāt tipveida projektus vairākām ēkas sērijām, tomēr pēc tirgus izpētes veikšanas secinājām, ka līdzekļi šogad pietiks tikai tipveida projekta izstrādei vienam sērijveida ēkas projektam. Vienlaikus norādām, ka Ekonomikas ministrija ir iecerējusi turpināt arī nākošajā gadā (2023.gadā) sērijveida daudzdzīvokļu dzīvojamo ēku atjaunošanas un energoefektivitātes paaugstināšanas tipveida projektu izstrādi gan sērijveida ēkām kuras ir plaši izplatītas Rīgā, gan visā Latvijā.

Ekonomikas ministrija atzinīgi vērtē 2.daļas 8.punktā sniegto priekšlikumu. Jau šobrīd ir atļauts un atsevišķos gadījumos, kad projektu īstenotāji saskata iespējas, praksē jau tiek īstenota pieeja organizēt vairāku viena tipa daudzdzīvokļu māju nosiltināšanai viena iepirkuma ietvaros. Vienlaikus šobrīd lēmums par mājas nosiltināšanu tiek pieņemts vienas mājas ietvaros, par ko, savukārt, nepieciešams pieņemt dzīvokļu īpašnieku kopības lēmumu, kas ir salīdzinoši laikietilpīgs process un jārēķinās vidēji ar vienu gadu. Papildus, ņemot vērā ģeopolitiskās situācijas un Covid-19 infekcijas izplatības rezultātā radītajām sekām, t.sk. ekonomikas jomā, dzīvokļu īpašnieku kopības lēmuma pieņemšana varētu aizņemt vēl vairāk laika, tādējādi pagarinot daudzdzīvokļu mājas nosiltināšanas procesu vēl ilgāku. Līdz ar to Ekonomikas ministrijas ieskatā šobrīd konkursa organizēšanai vairāku viena tipa daudzdzīvokļu māju nosiltināšanai viena iepirkuma ietvaros nepieciešama papildus izpēte.

Ierosinājumu, kas minēts 2.pieejas 10.punktā, Ekonomikas ministrija vērtēs kopskatā ar citiem priekšlikumiem, kas saistīti ar ēku renovāciju. Papildus vēršam uzmanību, ka valsts ir paredzējusi vairākus citus atbalsta mehānismus mazturīgajiem iedzīvotājiem, kas iekļauti Latvijas tiesību aktos gan valsts, gan pašvaldības līmenī, un enerģētiskās nabadzības riska novēršanai valdība ir pieņēmusi un tiks ieviests cits pasākumu kopums, kas novērsīs vai mazinās problēmas enerģētikas jautājumā.

Attiecībā uz 2.pieejas 11.punktā iekļauto priekšlikumu informējam, ka atkritumu sadedzināšana enerģijas ieguvei atbalsta programmās nav iespējama ne saskaņā ar Eiropas Savienības tieši piemērojamajiem tiesību aktiem, kā arī to neparedz Atkritumu apsaimniekošanas valsts plāns 2021.-2028. gadam (apstiprināts ar Ministru kabineta 2021.gada 22.janvāra rīkojumu Nr.45)[[6]](#footnote-6), kura 6.1.tabulas 2.4.5.rīcības virzienā kā indikatīvais finansējuma avots ir minēts tikai poligona operatoru finansējums.

Cieņā

Valsts sekretāra vietnieks Edijs Šaicāns

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Helēna Rimša, 67013244

Helena.Rimsa@em.gov.lv

Gusts Sproģis, 67013113

Gusts.Sprogis@em.gov.lv

Ērika Cinīte, 67013045

Erika.Cinite@em.gov.lv

Gatis Silovs, 67013209

Gatis.Silovs@em.gov.lv

1. <https://www.altum.lv/pakalpojumi/biznesam/aizdevumi-uznemumu-eneregoefektivitatei?tab=4> [↑](#footnote-ref-1)
2. Nacionālā enerģētikas un klimata plāna 4.pielikuma 11.1.pasākuma 2.1. darbības rezultāts [↑](#footnote-ref-2)
3. Nacionālā enerģētikas un klimata plāna (https://likumi.lv/ta/id/312423) 4.pielikuma 11.1.pasākuma 2.1. darbības rezultāts. [↑](#footnote-ref-3)
4. <https://eur-lex.europa.eu/legal-content/LV/TXT/?uri=CELEX%3A52021PC0563&qid=1663679589540> [↑](#footnote-ref-4)
5. <https://www.eis.gov.lv/EKEIS/Supplier/Procurement/88545> [↑](#footnote-ref-5)
6. <https://likumi.lv/ta/id/320476> [↑](#footnote-ref-6)